SET บ่ายยืนบวก รับบจ.ประกาศงบ-ปันผล ชู 5 หุ้นฟื้นตัวเด่น
SET บ่ายยืนบวก รับบจ.ประกาศงบ-ปันผล พร้อมให้แนวรับ 1,570 เป็นแนวฟิวเตอร์ ส่วนแนวต้าน 1,580-1,590 ถัดไป 1,600 จุด ชู 5 หุ้นฟื้นตัวเด่น นำโดย PTTGC, WHA, KKP, KTB และ MC
16 ก.พ. 2560

ข่าวหุ้นธุรกิจออนไลน์รายงานตลาดหุ้นไทยดัชนี SET ภาคเช้า (16 ก.พ.) ดีดกลับขึ้นไปได้หลังพักฐาน โดยกลุ่มแบงก์ยัง perform ดี และมีแรงซื้อกลับหุ้น AOT หลังนักลงทุนคลายกังวลค่าเช่าที่ดินธนารักษ์ ด้านตลาดภูมิภาคแกว่งทั้งบวก-ลบกรอบแคบ ยังติดตามแผนลดภาษี”ทรัมป์”และทิศทางราคาน้ำมันหลังสต็อกสหรัฐฯเพิ่มขึ้นต่อเนื่อง บ่ายนี้ตลาดฯคงยืนในแดนบวกได้ตอบรับช่วงทยอยประกาศงบฯ-ประกาศจ่ายปันผล ให้แนวรับ 1,570 เป็นแนวฟิวเตอร์ ส่วนแนวต้าน 1,580-1,590 ถัดไป 1,600 จุด
น.ส.อาภาภรณ์ แสวงพรรค ผู้อำนวยการบริหารฝ่ายวิจัย บล.ดีบีเอส วิคเคอร์ส (ประเทศไทย) เปิดเผยว่า ตลาดหุ้นไทยวันนี้ปรับตัวได้ดีขึ้น โดยดัชนีฯดีดกลับขึ้นไปหลังจากพักฐานไปก่อนหน้านี้ ซึ่งหุ้นในกลุ่มแบงก์ perform ดี และยังได้แรงซื้อจาก AOT ด้วยหลังจากที่คลายกังวลเรื่องค่าเช่าจากที่บริษัทฯได้ออกมาชี้แจงรายละเอียดแล้ว
ด้านตลาดหุ้นในภูมิภาคเอเชียเช้านี้เคลื่อนไหวทั้งในแดนบวก-ลบในกรอบแคบ โดยยังติดตามแผนการลดภาษีของประธานาธฺบดีโดนัลด์ ทรัมป์ของสหรัฐ และทิศทางราคาน้ำมัน เนื่องจากสต็อกน้ำมันดิบของสหรัฐฯปรับตัวขึ้นต่อเนื่องจากปริมาณการผลิตที่สูงขึ้น จึงต้องติดตามกลุ่ม OPEC และ Non-OPEC จะมีการปรับแผนอย่างไรหรือไม่ เพราะจะมีผลต่อหุ้นในกลุ่มพลังงาน
แนวโน้มการลงทุนในช่วงบ่ายนี้ ตลาดฯคงยืนในแดนบวกในกรอบแคบได้ต่อไป เนื่องจากช่วงนี้มีการทยอยประกาศผลประกอบการบริษัทจดทะเบียน และการจ่ายปันผล ซึ่งนักลงทุนคงจะติดตามดู โดยเฉพาะนับจากนี้ไปจะมีการประกาศออกมามากขึ้น พร้อมให้แนวรับ 1,570 จุด ซึ่งเป็นแนวฟิวเตอร์ด้วย ส่วนแนวต้านให้ไว้ที่ 1,580-1,590 ถัดไป 1,600 จุด 
 
บล.ธนชาต ระบุในบทวิเคราะห์ (16 ก.พ.)ลุ้น SET ยืนเหนือ 1,574 จุด: หุ้นใหญ่ โดยเฉพาะ AOT ที่รีบาวด์ขึ้นมาหลังจากนักลงทุนเริ่มคลายความกังวลลงช่วยพยุง SET ให้ปรับตัวขึ้นได้ แม้กลุ่มหุ้น PTT จะปรับลงกดดัน… มอง SET ยืนเหนือเส้นค่าเฉลี่ย 1 เดือนที่ 1,574 จุด เพื่อปรับสูงขึ้นต่อระยะสัปดาห์ จาก 1) ผลของฤดูกาลในเดือน ก.พ.-เม.ย. ที่ SET มักปรับตัวขึ้น รวมถึงการจ่ายเงินปันผลของบริษัทจดทะเบียนที่จะทำให้ downside risk ระยะสั้นยังจำกัด 2) แรงหนุนจาก momentum หุ้นโลกโดยเฉพาะหุ้นสหรัฐฯที่ปรับขึ้นทำจุดสูงสุดใหม่ต่อเนื่อง และหุ้นในภูมิภาคที่เริ่มฟื้นตัวแนะนำ “ซื้อ” yield plays และ earnings plays ต่อ อย่าง PTTGC, WHA, KKP, KTB และ MC
ในขณะเดียวกัน แนะนำ “ซื้อ” MC คาดกำไรไตรมาส 4/59 แกร่งกว่าที่คาดไว้เดิม และดีต่อในไตรมาส 1/60 โดยคาดกำไรไตรมาส 4/59 จะโต เพิ่มขึ้น 9%จากปีก่อนดีกว่าที่เราคาดไว้เดิม และมองกำไรปี 2560-61 จะกลับมาโตสูง เพิ่มขึ้น16% และ 14%  จาก 1) การเพิ่มผลิตภัณฑ์ใหม่ๆในร้าน เช่นเสื้อเชิ้ต จากเดิมที่เน้นขายกางเกงยีนส์เป็นหลัก 2) การแก้ไขสำเร็จระบบ SAP ที่เคยมีปัญหาสำเร็จแล้ว จะช่วยเพิ่มประสิทธิภาพในการจัดการสินค้าคงคลัง 3) บริษัทเปลี่ยนกลยุทธ์มาเน้นการเพิ่มกำไรต่อสาขา จากก่อนหน้านี้ที่เน้นการขยายจำนวนสาขา 4) ได้ประโยชน์โดยตรงจากรายได้ภาคการเกษตรที่ฟื้นตัวขึ้นมาดี และคาดรายได้ภาคการเกษตรจะฟื้นตัวต่อเนื่อง  5) Valuation ยังไม่แพง ด้วย PE ที่ 14.5x และ ปันผลสูงถึง 6% 6) ทางเทคนิค momentum ยังดีอยู่ มีแนวต้านที่ 17.5 บาท
 
สรุปหลักทรัพย์ที่มีมูลค่าการซื้อขายสูงสุด 5 อันดับ ได้แก่
AOT     มูลค่าการซื้อขาย 3,657.33 ล้านบาท ปิดที่  40.00 บาท เพิ่มขึ้น 1.00 บาท
BANPU   มูลค่าการซื้อขาย 1,330.61 ล้านบาท ปิดที่  19.60 บาท ราคาไม่เปลี่ยนแปลง
TRUE    มูลค่าการซื้อขาย 1,008.89 ล้านบาท ปิดที่   6.20 บาท เพิ่มขึ้น 0.05 บาท
PTT     มูลค่าการซื้อขาย   815.43 ล้านบาท ปิดที่ 394.00 บาท ลดลง  3.00 บาท         
IVL     มูลค่าการซื้อขาย   789.95 ล้านบาท ปิดที่  37.00 บาท เพิ่มขึ้น 0.50 บาท          